Ivan Kršić, predsjednik Uprave HŽ Infrastrukture, u dva je navrata u studenome prošle godine u poznatom opatijskom restoranu Bevanda službenom karticom platio dvije večere koje su tu državnu tvrtku stajale čak 8430 kuna.

Jutarnji list ekskluzivno objavljuje dva računa koja je potpisao sam Kršić, a iz kojih je vidljivo da je trošak poslovnih večera išao na račun HŽ Infrastrukture, što i potvrđuju u toj tvrtki kćeri Hrvatskih željeznica.

Prvi račun izdan je 10. studenoga prošle godine u 00.56 sati, a na kasnoj večeri u Opatiji su, kako doznajemo, bili Kršić i njegove dvije kolegice iz firme, Sanja Vučić, direktorica Sektora za fondove EU, i Iva Bakula, direktorica Kontrolinga. Na jednu večeru za njih troje potrošilo se 3490 kuna. Jeo se tatarski od škampi koji u poznatom restoranu košta 220 kuna, pojelo se šest komada kamenica od 210 kuna, tatarski od jadranske tune od 160 kuna, tri kraka jadranske hobotnice za 570 kuna, carpaccio od plemenite bijele ribe za 240 kuna, te dva kratko pečena fileta od tune i palamide za 360 kuna. Za aperitiv su se Kršić i njegove dvije kolegice počastili s tri Zacapa ruma od 270 kuna, popilo se šest čaša Tomac Millenium Brut pjenušca od 270 kuna, jedan sorbetto pjenušac, te dvije butelje Movia Veliko Rdeče vina od 900 kuna.

Drugi račun izdan je 29. studenoga prošle godine u 01.41 sat, a ukupni ceh za pet ljudi bio je 4940 kuna.

Za dva fileta grdobine potrošili su 480 kuna, za jelo s jastogom 700 kuna, za guščju jetru 625 kuna, jeo se i pršut te razni kolači. Sve to zalili su sa 11 čaša Tomac Millenium Brut pjenušca, Malvazijom od 180 kuna te buteljama vina Movia Veliko Rdeče od kojih svaka stoji 450 kuna.

Kongres u Opatiji

Obje večere, potvrđuju nam u HŽ Infrastrukturi, dogodile su se tijekom održavanja poslovnih kongresa u Opatiji, a jedan od tih kongresa je i tradicionalno znanstveno-stručno savjetovanje Hrvatskog društva ekonomista na kojem je bio i premijer Andrej Plenković.

“Obje večere na koje se odnose predmetni računi bile su s poslovnim partnerima HŽ Infrastrukture, a vezane su uz održavanje poslovnih i stručnih kongresa na kojima su prisustvovali i partneri s kojima tvrtka poslovno surađuje”, kažu u službenom odgovoru u toj tvrtki. Ivan Kršić u razgovoru za Jutarnji potvrđuje da su na prvoj večeri bile njegove dvije kolegice, da su u jednom trenutku one otišle, a pridružio im se još netko, ali ne sjeća se tko.

- Na drugoj večeri njih dvije su bile cijelo vrijeme, a uz nas su bila i dva poslovna partnera iz regije. Nije se radilo o privatnoj večeri - kaže Kršić, koji ne želi otkriti tko su poslovni partneri s kojima se družio tog 29. studenoga.

Iz HŽ Infrastrukture napominju i da u 2016. jedini trošak na službenoj kartici koju koristi ova Uprava predstavljaju upravo ta dva računa, odnosno ukupno 8430 kuna, što je, naglašavaju, čak 5 do 6 puta manje na stavci reprezentacije nego u prethodnim godinama. Prije nego što je Kršić 1. lipnja došao na mjesto šefa HŽ Infrastrukture, bivša je Uprava na čelu s Renatom Sušom na reprezentaciju u razdoblju od 1. siječnja do 31. svibnja potrošila 6911 kuna. Godine 2012. taj je trošak iznosio 74.408 kuna, 2013. godine 113.311 kuna, 2014. godine 110.724 kune, a 2015. godine 17.895 kuna.

U HŽ Infrastrukturi ne vide ništa sporno u ovim skupim večerama, iako je iz prvog računa jasno da nije bila riječ o večeri s potencijalnim poslovnim partnerima. Inače, HŽ Infrastruktura od 2009. je stalno u gubitku, s iznimkom 2015., kada je dobit iznosila zanemarivih 10 milijuna kuna. Najveći gubitak, od čak 838 milijuna kuna, iskazan je 2013. godine. Oni pak za sve krive sindikate i sumnjaju da su nam oni dostavili račune.

“Izokretanje činjenica vezanih uz korištenje službene kartice samo je još jedan od pokušaja diskreditiranja Uprave HŽ Infrastrukture od strane pojedinih sindikata kojima svjedočimo zadnjih tjedana, a u namjeri da se uspori, odnosno zaustavi proces restrukturiranja tvrtke koji je Uprava pokrenula uz potporu nadležnih ministarstava i Svjetske banke”, stoji službenom odgovoru na naš upit.

Ni predsjednik Uprave Kršić ne misli da je pogriješio.

- Mi smo tvrtka sa 5000 ljudi, reprezentacija je normalna stvar u poslovnom svijetu i moram nekad počastiti partnere - tvrdi Kršić.

IGH i ruska veza

Ovaj 42-godišnji diplomirani inženjer građevine na poziciju šefa HŽ Infrastrukture došao je prije pola godine, a imenovala ga je bivša Vlada Tihomira Oreškovića na prijedlog ministra prometa Olega Butkovića. U političkim kuloarima priča se da je kadar Milijana Brkića. Nakon diplome, 1999. počinje raditi u IGH, a od nadzornog inženjera napredovao je do zamjenika direktora Zavoda za nadzor i vođenje projekata. Nakon što je ruski biznismen Sergej Gljadelkin postao većinski vlasnik IGH, a potom i kada je preuzeo većinski paket dionica Hidroelektre niskogradnje, u prosincu 2014. doveo je Kršića za predsjednika Uprave te građevinske tvrtke koja je u predstečajnom postupku. Zanimljivo je da je sin Sergeja Gljadelkina bio osnivač tvrtke Titan Građenje, zajedno s Konstantinom Edelom i Olegom Sološanskim, koji su pak ključni ljudi Migrita, tvrtke koja se povezuje s Anom Karamarko, suprugom bivšeg čelnika HDZ-a.

Ta tvrtka je i podizvođač radova vrijednih oko 470 milijuna kuna na velikom projektu HŽ Infrastrukture, izgradnji pruge Dugo Selo - Križevci ukupno vrijednom 1,2 milijarde kuna. Natječaj je završen prije nego što je Kršić postao predsjednik Uprave HŽ Infrastrukture.

Kršić je, vidljivo je to iz njegove imovinske kartice, imućan čovjek. U kartici je prijavio sat Rolex Submariner vrijedan 10.000 eura. Posjeduje stan u Zagrebu od 106 četvornih metara vrijedan 1,8 milijuna kuna koji je, naveo je, dobio darovnim ugovorom. Ima i ušteđevinu od 300.000 eura, supruga je uštedjela 100.000 eura, a ima i kolekciju lovačkog oružja.